Bħal-lum 74 sena ilu, Malta bdiet tilqa’ xita ta’ bombi wara li l-Italja ta’ Benito Mussolini daħlet fil-gwerra. Fl-ewwel attakk mill-ajru, mietu l-ewwel sitt suldati Maltin li tfakkru f’ċermonja fil-Forti Sant Iermu fejn sar l-ewwel ħbit mill-ajru tat-tieni gwerra dinjija. Il-11 ta Gunju, 1940, fis-6.55 a.m. Benito Mussolini ddikkjara li l-Italja daħlet fi gwerra biex tgħin lill-Ġermanja ta’ Adolf Hitler. Għal Mussolini u l-Italja, Malta kienet meqjusa bħala għadu minħabba l-preżenza tal-Ingliżi. Ftit ħin wara, 10 ajruplani tat-tip Savoia Marchetti qasmu l-fliegu minn Sqallija biex attakkaw tliet postijiet ewlenin: il-Port il-Kbir, Kalafrana u Ħal Far. Fit-7.45 a.m., t-Taljani tefgħu l-ewwel bombi fuq il-Forti Sant’Iermu u mietu l-ewwel Maltin. Bomba minhom qatlet sitt suldati Maltin tar-Royal Malta Artillery: il-Bumbardier Joseph Galea u Gunners Michael Angelo Saliba, Richard Micallef, Carmel Cordina u Paul Debono flimkien ma’ Philip Busuttil li kellu biss 16-il sena. Fl-ewwel jum, 200 ajruplan Taljan wettqu 8 bumbardamenti fuq Malta. L-ewwel sitt vittmi Maltin tal-gwerra tfakkru f’Sant Iermu stess f’ċerimonja simbolika f’riġlejn monument li għadu kif ġie restawrat mill-membri tar-Royal Malta Artillery. Din is-sena din it-tifkira saret mill-Korporazzjoni għar-Riġenerazzjoni tal-Port il-Kbir biċ-chairman Stefan Zrinzo Azzopardi jgħid li mis-sena d-dieħla, t-tifkira issir mill-Mużew tal-Istorja Militari li ser ikun fil-forti restawrat ta’ Sant Iermu fi tmiem proġett li sewa mal-€15-il miljun.